**ЗАКОН**   
 **О ОБНОВИ КУЛТУРНО-ИСТОРИЈСКОГ НАСЛЕЂА И ПОДСТИЦАЊУ РАЗВОЈА СРЕМСКИХ КАРЛОВАЦА**

**(„Службени гласник РС“, бр. 52/21)**

**I. ОСНОВНЕ ОДРЕДБЕ**

**Члан 1.**

Овим законом утврђују се општи услови за обнову културно-историјског наслеђа и за подстицање развоја на територији општине Сремски Карловци (у даљем тексту: Сремски Карловци), као и друга питања од значаја за обнову културно-историјског наслеђа и подстицање развоја Сремских Карловаца.

**Члан 2.**

Обновом културно-историјског наслеђа Сремских Карловаца, у смислу овог закона, сматрају се истраживање, санација, конзервација, рестаурација, ревитализација, презентација и коришћење културно-историјског наслеђа, заштита, уређење и унапређивање природних добара и животне средине, комунално опремање, односно обнова и изградња пратеће инфраструктуре, с циљем одрживог развоја локалне заједнице.

**Члан 3.**

Обнова културно-историјског наслеђа и подстицање развоја Сремских Карловаца спроводи се на основу Програма обнове културно-историјског наслеђа и подстицања развоја Сремских Карловаца (у даљем тексту: Програм обнове и развоја).

**Члан 4.**

Програм обнове и развоја доноси Влада Републике Србије, на предлог министарства надлежног за послове културе (у даљем тексту: министарство).

Министарство припрема предлог програма обнове и развоја у сарадњи са Одбором за обнову и развој Сремских Карловаца и с Републичким заводом за заштиту споменика културе.

**Члан 5.**

Програмом обнове и развоја утврђују се пројекти обнове, заштите, очувања и коришћења културних добара, као и комуналног опремања, односно обнове и изградње пратеће инфраструктуре, динамика реализације усвојених пројеката, носиоци за сваки пројекат појединачно и распоред средстава обезбеђених за реализацију пројеката обнове и развоја Сремских Карловаца.

**II. ОБНОВА КУЛТУРНО-ИСТОРИЈСКОГ НАСЛЕЂА И ПОДСТИЦАЊЕ РАЗВОЈА СРЕМСКИХ КАРЛОВАЦА**

**Члан 6.**

У Сремским Карловцима обновиће се културна добра у оквиру просторно културно-историјске целине која је утврђена за непокретно културно добро од изузетног значаја.

**Члан 7.**

Сопственик, односно носилац права, обавеза и одговорности у погледу коришћења, управљања и располагања непокретним културним добрима у Сремским Карловцима, ради систематске, стручне и координисане обнове заштићеног културно-историјског наслеђа Сремских Карловаца, обавезни су да радове на реконструкцији, адаптацији, обнови и ревитализацији објеката - који су непокретно културно добро или се налазе у оквиру заштићене просторно културно-историјске целине и заштићених зона - обављају у складу са законом који регулише изградњу, заштиту културних добара, заштиту природе и на основу прописаних процедура.

Сопственик, односно носилац права, обавеза и одговорности у погледу коришћења, управљања и располагања непокретним културним добрима у Сремским Карловцима, као и добара под претходном заштитом, обавезни су да се у погледу евидентирања, коришћења, презентације и располагања културним добрима придржавају одредаба закона који регулише заштиту културних добара, као и утврђених процедура.

**Члан 8.**

За подручје с културно-историјским вредностима на територији Сремских Карловаца доноси се просторни план подручја посебне намене, у складу са законом.

**III. СРЕДСТВА ЗА ОБНОВУ И РАЗВОЈ СРЕМСКИХ КАРЛОВАЦА**

**Члан 9.**

Средства за обнову културно-историјског наслеђа и за подстицање одрживог развоја Сремских Карловаца обезбеђују се у буџету Републике Србије, буџету Аутономне покрајине Војводине и буџету општине Сремски Карловци.

Средства за обнову и развој Сремских Карловаца могу се обезбедити и из фондова Европске уније и других међународних фондова реализацијом развојних пројеката, путем донација и из других извора, у складу са законом.

**Члан 10.**

Физичка и правна лица могу, уз накнаду - у комерцијалне сврхе - користити назив, име и лик заштићеног културног добра или препознатљивог дела споменичке целине на подручју Сремских Карловаца, само по претходном одобрењу територијално надлежне установе заштите, у складу са законом.

Одобрење из става 1. овог члана за културна добра од изузетног значаја издаје министарство.

Висину накнаде из става 1. овог члана, начин плаћања и вршења надзора над производњом и стављањем у промет производа из става 1. овог члана, уредиће надлежни орган општине Сремски Карловци.

О висини средстава прикупљених по овом основу, као и о начину располагања, надлежни орган општине Сремски Карловци једанпут годишње подноси извештај Одбору за обнову и развој Сремских Карловаца.

**IV. ОДБОР ЗА ОБНОВУ И РАЗВОЈ СРЕМСКИХ КАРЛОВАЦА**

**Члан 11.**

Ради праћења остваривања Програма обнове и развоја, образује се Одбор за обнову и развој Сремских Карловаца (у даљем тексту: Одбор).

Одбор има председника, заменика председника и 11 чланова.

Председник Одбора јесте министар надлежан за послове културе.

Заменик председника Одбора јесте председник Покрајинске владе Аутономне покрајине Војводине.

Чланови Одбора јесу:

1) председник општине Сремски Карловци;

2) представници Покрајинског завода за заштиту споменика културе, Српске православне цркве, као и органа државне, покрајинске или општинске управе у чијем делокругу су послови из области: културе, туризма, урбанизма и заштите животне средине.

Председник, заменик председника и чланови Одбора именују се на четири године и по истеку мандата могу бити поново именовани.

**Члан 12.**

Председника, заменика председника и чланове Одбора именује Влада Републике Србије на предлог министарства.

**Члан 13.**

Одбор:

- прати стање културно-историјског наслеђа Сремских Карловаца;

- координира активности којима се обезбеђују услови за обнову и развој Сремских Карловаца;

- учествује у припреми предлога програма обнове и развоја;

- прати реализацију усвојених пројеката;

- доноси закључке и препоруке које се односе на питања из надлежности Одбора;

- доноси пословник.

**Члан 14.**

Одбор подноси Влади Републике Србије годишњи извештај о остваривању Програма обнове и развоја и финансијски извештај о наменском утрошку средстава.

**Члан 15.**

Стручне и административне послове за Одбор обавља Општинска управа Сремских Карловаца.

Надзор над коришћењем средстава за обнову културно-историјског наслеђа и подстицање развоја Сремских Карловаца врши Влада.

**V. КАЗНЕНЕ ОДРЕДБЕ**

**Члан 16.**

Новчаном казном до 100.000,00 динара казниће се за прекршај правно лице ако за употребу грба, знака или препознатљивих симбола Сремских Карловаца, за производе које производи и ставља у промет, не прибави одобрење и/или не плати накнаду општини Сремски Карловци ( члан 10. ).

За прекршај из става 1. овог члана казниће се и одговорно лице правног лица, новчаном казном до 50.000,00 динара.

Имовинска корист прибављена прекршајем из става 1. овог члана - одузеће се.

**Члан 17.**

Новчаном казном до 50.000,00 динара казниће се за прекршај физичко лице, ако за употребу грба, знака или препознатљивих симбола Сремских Карловаца, за производе које производи и ставља у промет, не прибави одобрење и/или не плати накнаду општини Сремски Карловци ( члан 10. ).

Имовинска корист прибављена прекршајем из става 1. овог члана - одузеће се.

**Члан 18.**

Даном почетка примене овог закона, престаје да важи Закон о обнови културно-историјског наслеђа и подстицању развоја Сремских Карловаца ("Службени гласник РС", бр. 37/91, 53/93, 67/93, 48/94, 101/05 - други закон).

**VI. ЗАВРШНА ОДРЕДБА**

**Члан 19.**

Овај закон ступа на снагу осмог дана од дана објављивања у "Службеном гласнику Републике Србије".